Friðlýsing skapar stöðugleika um starfsemina í flugskýli 1 Mennta - og menningarmálaráðherra hefur samþykkt tillögu Minjastofnunar um friðlýsingu á flugskýli 1 á Reykjavíkurflugvelli . Eigandi skýlisins segir það létti að starfsemin þar geti haldið áfram í friði fyrir hugmyndum um niðurrif . Fjármála - og efnahagsráðuneytið vildi frekar friðlýsa skýli í eigu ríkisins . Flugskýlið er um þrjú þúsund fermetrar að stærð og stendur fyrir aftan Hótel Natura . Fréttablaðið / Vilhelm Þriðjudagur 14. janúar 2020 Auglýsing „ Flugskýlið er búið að standa þarna frá 1940 , þar inni er rekstur sem stendur mjög vel . Með friðuninni er búið að skapa stöðugleika , þetta er mjög mikill léttir að vita að það verði ekki rifið , “ segir Hilmar Á. Hilmarsson , athafnamaður og eigandi flugskýlis 1 á Reykjavíkurflugvelli . Líkt og Fréttablaðið greindi frá í gær þá hefur mennta - og menningarmálaráðherra samþykkt tillögu Minjastofnunar um að friða flugskýlið . Ekki hefur verið gengið formlega frá friðlýsingunni . Hilmar segir friðlýsingu ekki breyta neinu fyrir starfsemina , það sem hún geri sé að skapa stöðugleika um starfsemina . „ Þetta er í rauninni trygging fyrir því að skýlið fari ekki neitt . Það hefur reglulega verið skipt um stjórnendur hjá Isavia á meðan við höfum verið með rekstur í skýlinu , annað slagið koma upp hugmyndir um að rífa skýlið , “ segir Hilmar . Margþættur flugrekstur er nú til staðar í skýlinu . „ Skýlið er 3.000 fermetrar . Í norðurendanum er Flugfélagið Ernir . Flugvirkjar eru þarna með starfsemi . Svo eru líka geymdar þyrlur þarna inni , annað slagið eru þarna einkaþotur . “ Forsendur Minjastofnunar fyrir friðun eru að skýlið sé með elstu mannvirkjum á flugvellinum , smíðað af Bretum í síðari heimsstyrjöld og burðarvirkið kunni að hafa varðveislugildi á heimsvísu . „ Nánast hvert einasta flugfélag sem hefur verið stofnað hér á landi hefur verið með starfsemi í skýlinu . Loftleiðir byrjuðu í þessu skýli , “ segir Hilmar . Stálburðargrindin í skýlinu var smíðuð af sömu aðilum og gerðu Ölfusárbrú . Fréttablaðið / Eyþór Hilmar segir ferlið hafa tekið langan tíma . Reykjavíkurborg hafi ekki sett sig upp á móti friðun en málið hafi verið lengi inni í ráðuneyti . Hilmar segir að það kunni að skýrast af því að ríkið eigi lóðina sem skýlið stendur á . „ Reykjavíkurflugvöllur er sérstakur að því leyti að þar eru engar lóðir fyrir húsnæði . Lóðin sem flugskýlið stendur á heyrir undir fjármálaráðuneytið , “ segir Hilmar . Isavia sendi frá sér erindi til Minjastofnunar vorið 2018 þar sem lögð voru fram gagnrök fyrir friðun . „ Isavia hefur barist á móti friðuninni . Þeir fóru með þetta til fjármálaráðuneytisins til að koma í veg fyrir friðun . Ég er glaður að vita að þessu sé lokið . “ Fjármála - og efnahagsráðuneytið sendi bréf á mennta - og menningarmálaráðuneytið í október í fyrra þar sem lýst er yfir andstöðu við friðlýsingu . Segir að flugskýlið standi á einu verðmætasta byggingarsvæði landsins . Geti friðlýsing takmarkað „ eðlilega og skynsamlega uppbyggingu “ á landinu , það myndi þá einnig búa til eignaverðmæti sem voru ekki áður til staðar . Varðandi minjavernd segir í bréfinu að frekar ætti að friðlýsa eitthvað annað flugskýli sem sé í eigu ríkisins og koma þeim fyrir nálægt flugturninum ef flugstarfsemi leggst af á Reykjavíkurflugvelli . Það sé „ mun eðlilegra “ en að friðlýsa flugskýli 1 sem sé í eigu einkaaðila . Hilmar segir að nú sé kominn þrýstingur á lóðaúthlutun innan flugvallarins . „ Við myndum þá fá lóðarleigusamning , þeir myndu áfram eiga lóðina , við þyrftum bara að greiða leigu . Ég veit ekki af hverju það er ekki þannig núna . “